आईसीसी के मुख्य कार्यकारी अधिकारी डेविड रिचर्डसन ने तीनों को आरोपी ठहराया था। श्रीलंका और वेस्टइंडीज के बीच हुई टेस्ट सीरीज के सेंट लुसिया में दूसरे मैच के तीसरे दिन गेंद के साथ छेड़छाड़ मामले में चांडीमल को आरोपी पाया गया था। इसके अगले दिन विपक्षी वेस्टइंडीज टीम को पांच रन अतिरिक्त दिए गए थे। श्रीलंकाई टीम ने इस फैसले का विरोध किया था और मैच के लिए मैदान पर आने से इंकार कर दिया था, जिससे हुई बहस से मैच दो घंटे देरी से शुरू हो सका था। चांडीमल ने बॉल टेंपरिंग के आरोपों से इंकार किया था लेकिन उनकी अपील खारिज होने के कारण उनपर एक मैच का प्रतिबंध और मैच फीस का जुर्माना लगाया गया था। मैच रेफरी जवागल श्रीनाथ ने चांडीमल को यह सजा सुनाई थी जिसे बाद में आईसीसी ने बरकरार रखा था।